મહેસાણા સહિત ઉત્તર ગુજરાતમાં ધીરે ધીરે મેઘરાજાની પધરામણી થઇ રહી છે. છેલ્લા ત્રણેક દિવસથી છુટા છવાયા વરસાદી ઝાપટાં થઇ રહ્યા છે. સાબરકાંઠા અને અરવલ્લી પંથકમાં વધુ મેઘ મહેર થઇ રહી છે. બુધવારે મહેસાણા, પાટણ, અરવલ્લી અને ઢીમા પંથકમાં વરસાદ પડ્યો હતો. મહેસાણામાં મોડી સાંજે વીજળી ગુલ થતાં હાલાકી પડી હતી. જિલ્લાના ભિલોડા તાલુકામાં વહેલી સવારથી ભારે વરસાદ ખાબકવાથી બુઢેલી નદીમાં ભારે પુર આવતા ટાકાટુકાથી શીલાસણ ગામની વચ્ચે બુઢેલી નદીનો પુલ પહેલા જ વરસાદે ધરાશયી થયો છે. ૧ વર્ષ અગાઉ ૧ કરોડ ૭ લાખના ખર્ચે બનાવેલ પુલના કામની હલકી ગુણવત્તા સામે આવી છે.